**Ақтау қаласы**

**№33 «Әлия» бөбекжайы тәрбиешісі**

**Уайсова Асем Койшимановна**

**Мектепке дейінгі білім беру мазмұнын жаңарту жағдайындағы тәрбиешінің рөлі**

Білім беру жүйесінің алғашқы қадамы мектепке дейінгі ұйым болғандықтан тәрбиешілерге үлкен жауапкершілік жүктеледі. Сондықтан да, мектепке дейінгі білім беру мазмұнын жаңарту жағдайындағы тәрбиешінің рөлі орасан зор.

Жас ұрпаққа сапалы білім мен ұлағатты тәрбие беру, жарқын өмірге жолдама алуына жағдай жасау өте маңызды. Педагог кәсіби шеберлікке жету, өз мамандығының данышпаны болу бір күнде пайда болатын дүние емес екендігін түсіну қажет. Қазіргі жаңалығы мен өзгерістері қарыштап дамыған заманда тәрбиеші жаhандану көшінен қалып қоймай, заман ағымына ілесіп отыруы керек.

Баршамызды толғандыратын өзекті мәселелердің ең бастысы – еліміздің болашағы. Ал болашақ өсіп келе жатқан жас ұрпақтың қолында. Осы ұрпақты білім нәрімен сусындатып, бәсекеге қабілетті етіп тәрбиелейтін – ұстаз.

Орыс педагогы К. Ушинский айтқандай заман талабына сай әр мұғалім жаңа, тиімді әдіс-тәсілдерді күнделікті өз сабағында пайдаланса, сабақ тартымды, мәнді, қонымды өтетіні, балалардың білуге деген қызығушылығын, талпынысын арттырары сөзсіз. Ұйымдастырылған іс-әрекетті қызықты өткізудің бірден-бір тиімді әдіс-тәсілдері әрекет барысында ойын, сайыс, диалог, топтық жүйеде оқыту түрлерін қолдану. Мұндай ұйымдастырылған іс-әрекет барысында балалардың қызығушылығы артып қана қоймай балалар ұйымшылдыққа, топпен жұмыс барысында бір-біріне деген жолдастық қарым-қатынасы артып, топтың өзге мүшелеріне бар ынта-жігерімен көмектесіп, үйретуге талпынады. Мұнымен қоймай балалардың коммуникативтік дағдылары қалыптасып, танымдық және әлеуметтік мотивтері, білім алуға деген қызығушылығы, бәсекеге қабілетті болуға деген талпынысы артады. Сайыс, ойын әдіс-тәсілдері балаларды қасындағы өзге балалармен бірлесе әрекет ету және байланысқа түсу, өз мінез-құлқын дұрыс және сәйкесінше ұстауға үйретеді. Осы сынды іс-әрекет түрлерін баланың жас ерекшелігіне сай қызықты етіп ұйымдастыру жаңашыл тәрбиешінің міндеті. Ал өз кезегінде осы жаңашыл тәрбиеші қандай болуы керек?

Жаңашыл тәрбиеші педагогикалық қызметтің барлық түрлерін зерттеп, кез-келген педагогикалық жағдайда өзінің білімділігі, парасаттылығы ақылдылығы, мәдениеттілігі, іскерлігі, шеберлігі арқылы шеше алатын, педагогикалық үрдістің нәтижесін жақсартуға ұмтылатын жаңашыл, әрі шығармашылықпен жұмыс істей алатын жеке тұлға болуы керек. Үнемі ізденіс үстінде отырған тәрбиеші заман ағымына сай жаңашылдыққа ұмтылып, өз білімін әрдайым жетілдіріп, әріптестерімен тәжірибе алмасу мақсатында бар білгенімен бөлісіп отырса, ол маман өзгелер үшін шөлдегенге су беріп, сауабын алған адаммен тең болары анық.